SAMBIRU 81
Upharazgi wa Paphiri
Yesu wati wasankha akutumika 12, wangusika kuphiri ko wenga ndipu wanguza ko kunguwungana ŵanthu anandi. Ŵanthu yaŵa angutuliya ku Galile, Yuda, Turo, Sidoni, Siriya ndi kusirya linyaki la Yordane. Anguza ndi ŵanthu wo atamanga kweniso wo asuzgikanga ukongwa ndi viŵanda. Yesu wanguŵachizga wosi. Wati wasika wanguja musina mwa phiri ndipu wangwamba kulongoro. Iyu wangukonkhosa vo titenere kuchita kuti tije mabwezi ngaku Chiuta. Titenere kuziŵa kuti tikhumbika Yehova ndipuso tiyesesengi kumuyanja. Asani tileka kwanja anyidu, tingamuyanja cha Chiuta. Titenere kwanja weyosi chinanga mbarwani ŵidu.
Yesu wangukamba kuti: ‘Mukhumbika cha kwanja abwezi ŵinu pe. Muyanjengi so ŵanthu wo atikutinkhani ndipu mugowokiyengi ŵanthu kutuliya pasi pamtima. Asani munyinu waguŵa chifukwa chaku imwi, kumanani nayu nyengu yeniyo ndipu mupepeseni. Muchitengi vinthu ndi ŵanthu mu nthowa yo namwi mukhumba kuti akuchitiyeningi.’
Yesu wangupereka so ulongozgi wamampha ku ŵanthu pa nkhani ya vinthu vo tikhumbika pa umoyu. Iyu wanguti: ‘Mbumampha kuja bwezi laku Yehova kuluska kuja ndi ndalama zinandi. Munkhungu wakhoza kuba ndalama zinu kweni palivi yo wangaba ubwezi winu ndi Yehova. Lekani kufipa mtima kuti muryengenji, mumwengenji ndipuso muvwalengenji. Leresani viyuni. Chiuta wawonesesa kuti ve ndi chakurya chakukwana. Kufipa mtima kungakusazgiyaniku zuŵa limoza cha la umoyu winu. Kumbukani kuti Yehova waziŵa vo mukhumbika.’
Ŵanthu yaŵa ŵenga ŵechendavwepu munthu wachilongoro nge mo Yesu wachitiyanga. Alongozgi a ŵanthu ŵenaŵa wo ŵenga Afarisi ndi Alembi, aŵasambizanga cha venivi. Ntchifukwa wuli Yesu wasambizanga umampha viyo? Chifukwa chakuti vosi vo wasambizanga vatuwanga kwaku Yehova.
“Pingani goli langu ndipu sambirani kwaku ini chifukwa nde wakuzika kweniso wakujiyuyuwa ndipu mwazamusisipulika.”—Mateyu 11:29
tum_Latn tum_Latn tum_Latn tum_Latn tum_Latn tum_Latn tum_Latn